Ορφέας Αιγάλεω

Ολυμπιάδα Αιγάλεω

Η ομάδα συμμετείχε για πρώτη φορά στο πρωτάθλημα της Γ΄ κατηγορίας Αθηνών την αγωνιστική περίοδο 1931-32 και το 1936 ανέβηκε στη Β' κατηγορία, όπου παρέμεινε έως και τη στιγμή της κήρυξης του ελληνοϊταλικού πολέμου. Μεταπολεμικά, εμφανιζεται το 1949, στη Γ΄ Αθηνών. Το 1952 επιστρέφει στη Β΄κατηγορία (εκείνη την εποχή στην προεδρία της ήταν ο μετέπειτα δημοφιλής τηλέ-παρουσιαστής Ίκαρος) και το 1960 ανεβαίνει στην Α2 Αθηνών. Με τη λήξη της σεζόν 1967-68 βρίσκεται στην Α΄Αθηνών.

Ορφέας Αιγάλεω

Το 1968 έπειτα από την αναγκαστική συγχώνευση (που επέβαλε το καθεστώς μετά από σχετική πρωτοβουλία του τότε δημάρχου της πόλης -διορισμένου από τη δικτατορία των συνταγματαρχών- Ορφέα Τζανετόπουλου) με την Ιεράπολη και την απορρόφηση της Άμυνας Αιγάλεω (από το 1967), δημιουργήθηκε ο Α.Π.Ο. ΟΡΦΕΑΣ ΑΙΓΑΛΕΩ του οποίου πρώτος προπονητής ανέλαβε ο Μίμης Μπενάρδος. Ο Ορφέας αγωνίσθηκε αρχικά στα τοπικά πρωταθλήματα και για μια ολόκληρη δεκαετία πρωταγωνίστησε στο Αθηναϊκό ποδόσφαιρο.

Ο Ορφέας στη Β΄ Εθνική

Την περίοδο 1970-1971 έχοντας προπονητή τον πρώην διεθνή Χαράλαμπο Κοτρίδη κέρδισε μέσω ερασιτεχνικού τουρνουά για πρώτη φορά την άνοδό του στο πρωτάθλημα της Β' Εθνικής κατηγορίας όπου συμμετείχε τη διετία 1971-73. Μάλιστα την πρώτη από τις δύο χρονιές και στον αγώνα του με την Καλαμάτα εντός έδρας (0-0) καταγράφηκε το απόλυτο εισιτηριακό ρεκόρ για το Δημοτικό Στάδιο Αιγάλεω (18.100 θεατές)
. 
Ο Ορφέας επανέλαβε τη συμμετοχή του δύο χρόνια αργότερα, αφού το 1975 με προπονητή τον παλαιό άσσο του Αιγάλεω και της ΑΕΚ Σοφοκλή Κουλίδη, πέτυχε να πρωτεύσει και πάλι σε όμιλο του τουρνουά και να προαχθεί εκ νέου στη Β΄Εθνική. Η δεύτερη διετία του στη Β' Εθνική (1975-1977) χαρακτηρίσθηκε από σχετική σταθερότητα, ωστόσο η Αιγαλεώτικη ομάδα δεν κατάφερε να αποφύγει τον υποβιβασμό στο Εθνικό Ερασιτεχνικό Πρωτάθλημα, όπου έλαβε μέρος τη σεζόν 1977-78.

Πτωτική πορεία του Ορφέα

Από το 1977 και μετά ξεκίνησε η πτωτική πορεία του σωματείου. Μετά τον υποβιβασμό του απ' τη Β' Εθνική που προήλθε με αμφιλεγόμενο τρόπο κατά την τελευταία αγωνιστική (Κυριακή, 19 Ιουνίου 1977) στο εκτός έδρας παιχνίδι με τον Α.Ο. Κορωπίου (όταν οι γηπεδούχοι, μετά από έντονες παροτρύνσεις των φιλάθλων τους δεν κατέβηκαν στο β' ημίχρονο ώστε ο Ορφέας που προηγείτο με 4 - 0 να μη φτάσει στη νίκη που χρειαζόταν με πολλά τέρματα για να διατηρηθεί στην κατηγορία), ακολούθησαν δυο ακόμη απανωτές αποτυχίες. Το 1978 τερμάτισε στην 10η θέση του Εθνικού Ερασιτεχνικού και σύμφωνα με την προκήρυξη του πρωταθλήματος θα παρέμενε στην κατηγορία. Ωστόσο, ο Αστέρας Ζωγράφου που αρχικά είχε τιμωρηθεί με αφαίρεση 10 βαθμών για απόπειρα δωροδοκίας και ήταν μεταξύ των υποβιβασθέντων ομάδων στον όμιλο του Ορφέα, δικαιώθηκε ακολούθως από το ΣτΕ, του επιστράφηκαν οι βαθμοί και ξεπέρασε στη βαθμολογία τον Ορφέα, που έτσι βρέθηκε σε θέση υποβιβασμού (11ος). Παρά τις διαμαρτυρίες της διοίκησής του, η απόφαση δεν άλλαξε .
Το 1979 έπεσε και από την Α' στη Β' ΕΠΣΑ αφού λόγω ποινής ενός μηδενισμού και επιπλέον αφαίρεσης 3 βαθμών (διότι σύμφωνα με όσα έγραψε ο διαιτητής  Αναστασόπουλος στο φύλλο αγώνα  οι παίκτες του Ορφέα θεωρήθηκαν υπεύθυνοι για τη διακοπή του εκτός έδρας αγώνα τους στην Αργυρούπολη μόλις οι γηπεδούχοι προηγήθηκαν στο σκορ με 2-1 και που έγινε στις 4 Φεβρουαρίου του 1979, για την 20η αγωνιστική του πρωταθλήματος) βρέθηκε στη 18η θέση της τελικής κατάταξης και υποβιβάστηκε. Έκτοτε, δεν κατόρθωσε να επιστρέψει σε εθνική κατηγορία.
Την αγωνιστική περίοδο 2011-12 ο Ορφέας έλαβε μέρος στο πρωτάθλημα της Β' κατηγορίας ΕΠΣΑ, υποβιβάσθηκε και από το 2012-13 μετέχει στη Γ΄κατηγορία.

Ποδοσφαιριστές

Γνωστοί ποδοσφαιριστές που αγωνίσθηκαν με τα χρώματα του Ορφέα/Ολυμπιάδας ήταν οι διεθνείς Αθανάσιος Αγγελής (Α.Ε. Ιεράπολις, ΟΣΦΠ), Μπάμπης Σταυρόπουλος (Αιγάλεω Α.Ο., ΟΣΦΠ) και Χάρης Κοπιτσής (Αιγάλεω, Πανιώνιος, ΑΕΚ, Πανελευσινιακός), ο Δημήτριος Παπαϊωάννου, ο -μετέπειτα- παίκτης του Αιγάλεω και της Παναχαϊκής Ναπολέων Καμινιώτης,  ο αρχισκόρερ Χρήστος Χατζησκουλίδης (προηγούμενα παίκτης του Αιγάλεω και του Ατρομήτου Πειραιά), ο οπισθοφύλακας Τάκης Ασημακόπουλος (προερχόμενος από τον Απόλλωνα Αθηνών), ο επιθετικός Αθανάσιος Ρεμούνδος (Π.Α.Ο. Ρουφ και Εθνικός Πειραιώς), ο ακραίος αμυντικός Βίκτωρ Μητρόπουλος (Αιγάλεω και Παναθηναϊκός), ο σέντερ-φορ Χρήστος Θεοφίλης (Δάφνη Δαφνίου, Αχαρναϊκός, Α.Ο. Πεύκης), ο τερματοφύλακας Παναγιώτης Ντουντούμης (Αιγάλεω Α.Ο. και ΠΑΣ Γιάννινα), οι Νίκος Γονίδης (Αιγάλεω Α.Ο.), Σωτήρης Γκιόκεζας (Αιγάλεω Α.Ο.), Γιάννης Πλούμπης (Αιγάλεω Α.Ο., Γ.Σ. Καλλιθέα, Πανασπροπυργιακός), Σταύρος Χρυσαφίδης (Αιγάλεω Α.Ο., Α.Ο. Χανίων), Βαγγέλης Αγγελής (Αιγάλεω Α.Ο., Κόρινθος, Αμφιάλη, Ιεράπολη), Δημήτρης Μπάρκογλου (Δάφνη Δαφνίου, Αιγάλεω Α.Ο., Α.Ο. Χαϊδαρίου, Πανελευσινιακός), Σπύρος Λαγκαδίτης, Μάκης Σκαράκης, Παναγιώτης Χατζηπολυχρόνης, Μουσκάτ, Γκουτζίδης, Μερεντίτης, Ντάικος, Παπαδάκης, Πρίφτης, Λαυρεντάκης, Καλογερόπουλος, Καπνόπουλος, Σκουλίδης, Ρόκκας, Παπάλας, Δασκαλάκης, Ζαγορίτης, Καψάλης, Κανελλόπουλος, Τριανταφύλλου, Μπάντζανος, Παπαδόπουλος, Ανδρέας Μπεκιάρης, Λέπουρας, Μουζάκης, Πετρίδης, Γιάννης Κλης (Φωστήρ, Αιγάλεω Α.Ο.), Τάκης Προδρόμου, Βασίλης Λυκουρίνος (αδελφός του Ζαχαρία Λυκουρίνου), Κώστας Χατζηκώστας κ. α. Επίσης, στην ομάδα αγωνίσθηκε σαν τερματοφύλακας ο μετέπειτα εικαστικός καλλιτέχνης, Βασίλης Διονυσόπουλος.